CELEX: 52021PC0028
Language: hu
Date: 2021-01-26
Title: Javaslat A TANÁCS RENDELETE a jövedéki adók területén való közigazgatási együttműködésről szóló 389/2012/EU tanácsi rendeletnek az elektronikus nyilvántartások tartalma tekintetében történő módosításáról

EURÓPAI BIZOTTSÁG
            Brüsszel, 2021.1.26.
            COM(2021) 28 final
            2021/0015(CNS)
            Javaslat
            A TANÁCS RENDELETE 
            a jövedéki adók területén való közigazgatási együttműködésről szóló 389/2012/EU tanácsi rendeletnek az elektronikus nyilvántartások tartalma tekintetében történő módosításáról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               A 389/2012/EU tanácsi rendelet
                  1
                megállapítja a tagállamok közötti közigazgatási együttműködés jogalapját.
            
            
               Ez a javaslat az (EU) 2020/262 tanácsi irányelv
                  2
                V. fejezetéhez kapcsolódik. A tagállamok által fenntartott elektronikus adatbázisban szereplő nyilvántartásnak a jövedéki termékeket csupán eseti jelleggel feladó, illetve fogadó igazolt feladókkal, illetve igazolt címzettekkel kapcsolatos információira vonatkozik.
            
            
               A jövedéki termékeket csupán eseti jelleggel feladó, illetve fogadó igazolt feladó, illetve igazolt címzett számára a tagállamok kiállíthatnak egy meghatározott termékmennyiségre, egyetlen feladóra vagy címzettre, valamint meghatározott időtartamra szóló igazolást.
            
            
               A javaslat meghatározza azokat az információkat, amelyeket a jövedéki termékeket csupán eseti jelleggel szállító igazolt feladók, illetve igazolt címzettek tekintetében szerepeltetni kell a tagállamok által vezetett nyilvántartásokban. Ezek az információk a termékmennyiségről, a termékek szállításának befejezésekor érintett gazdasági szereplő kilétéről, valamint az ideiglenes igazolás érvényességi idejéről adnak tájékoztatást.
            
            
               •Összhang a szabályozási terület jelenlegi rendelkezéseivel
            
            
               
                  A javaslat kapcsolódik az (EU) 2020/262 tanácsi irányelvhez, amely meghatározza az igazolt feladó és az igazolt címzett fogalmát. Az igazolt feladók és az igazolt címzettek azok a gazdasági szereplők, amelyek részt vesznek a valamely tagállam területén szabad forgalomba bocsátott, majd egy másik tagállam területére szállított jövedéki termékek szállításában. E javaslat célja az, hogy a 389/2012/EU tanácsi rendelet 19. cikkének alkalmazási körét kiterjessze a tagállamok által az érintett gazdasági szereplők nyilvántartásában a jövedéki termékek eseti jelleggel történő szállítása esetén szerepeltetendő információkra.
               
            
            
               •Összhang az Unió egyéb szakpolitikáival
            
            
               
                  Ez a módosítás kifejezetten technikai jellegű, ezért nincs hatással más uniós szakpolitikákra.
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  A javaslat alapját az Európai Unió működéséről szóló szerződés (EUMSZ) 113. cikke képezi. Az említett cikk értelmében a Tanácsnak az Európai Parlamenttel, valamint a Gazdasági és Szociális Bizottsággal folytatott konzultációt követően, különleges jogalkotási eljárás keretében, egyhangúlag rendelkezéseket kell elfogadnia a közvetett adózás területére vonatkozó tagállami szabályok harmonizálására.
               
            
            
               •Szubszidiaritás (nem kizárólagos hatáskör esetén)
            
            
               Mivel a javaslat nem tartozik az Európai Unió kizárólagos hatáskörébe, a szubszidiaritás elve érvényesül.
            
            
               
                  A javaslat célkitűzéseit a tagállamok nem tudják kielégítően megvalósítani, azok európai uniós szinten jobban megvalósíthatók. A meglévő nemzeti nyilvántartási eljárások jelentősen eltérnek egymástól, és nem alkalmasak arra, hogy alapul szolgáljanak ezen eljárások automatizálásához.
               
            
            
               •Arányosság
            
            
               
                  A javasolt módosítás nem lép túl a szóban forgó problémák kezeléséhez és ezen keresztül a belső piac megfelelő és hatékony működése vonatkozásában a Szerződésben előírt célok eléréséhez szükséges mértéken.
               
            
         
         
            
               
                  A javaslat összhangban van az arányosságnak az Európai Unióról szóló szerződés 5. cikkének (4) bekezdésében kifejtett elvével.
               
               
                  A javaslat célja az (EU) 2020/262 tanácsi irányelv V. fejezetének 2. szakasza alapján jövedéki termékeket szállító gazdasági szereplőkkel kapcsolatos tagállami kötelezettség bevezetése. A javaslat hiányában nem lehetne teljesen automatizálni a szabad forgalomba bocsátott termékek szállítását.
               
            
            
               •A jogi aktus típusának megválasztása
            
            
               
                  Tanácsi rendelet.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Hatásvizsgálat
            
            
               A hatásvizsgálat a 2008/118/EK irányelv átdolgozásához készült. A jövedékiadó-köteles termékekre vonatkozó általános rendelkezéseket meghatározó 2008/118/EK tanácsi irányelvet, amely az egyértelműség érdekében több alkalommal jelentős mértékben módosult, végül az (EU) 2020/262 tanácsi irányelv hatályon kívül helyezte. Az átdolgozásra irányuló javaslatot egy, a 2008/118/EK tanácsi irányelvre vonatkozó hatásvizsgálat kísérte, amelyben bizonyos területek kiemelt figyelmet kaptak; ilyen terület volt a szabad forgalomba bocsátott jövedéki termékek EU-n belüli szállításának automatizálása. Az (EU) 2020/262 tanácsi irányelv rendelkezik az igazolt feladók, illetve igazolt címzettek által szabad forgalomba bocsátott jövedéki termékek szállításának a 2008/118/EK irányelvben nem szabályozott számítógépesítéséről, továbbá meghatározza az ideiglenes igazolás feltételeit azon esetekre, amikor az igazolt feladók, illetve igazolt címzettek csak eseti jelleggel szállítanak jövedéki termékeket.
            
            
               •Célravezető szabályozás és egyszerűsítés
            
            
               
                  A 2008/118/EK irányelv értékelésére a Bizottság Célravezető és hatásos szabályozás (REFIT) programjának keretében került sor.
               
            
            
               •Alapjogok
            
            
               
                  Ez a javaslat a 389/2012/EU rendeletben foglalt, az adatvédelemre vonatkozó meglévő rendelkezés által tiszteletben tartja az alapvető jogokat, különösen a magánélet tiszteletben tartásához való jogot.
               
            
            
               4.KÖLTSÉGVETÉSI VONZATOK
            
            
               
                  Az uniós költségvetésből további forrásokra nem lesz szükség.
               
            
            
               5.EGYÉB ELEMEK
            
            
               •A javaslat egyes rendelkezéseinek részletes magyarázata
            
            
            
               A javaslat módosítja a 389/2012/EU rendelet 19. cikkének alkalmazási körét annak érdekében, hogy az kiterjedjen azokra az információkra, amelyeket a tagállamoknak szerepeltetniük kell az elektronikus adatbázis nyilvántartásaiban azon igazolt feladók és igazolt címzettek tekintetében, amelyek csupán eseti jelleggel, ideiglenes igazolás birtokában szállítanak jövedéki termékeket.
            
            
               A bejegyzett feladók esetében a tagállamok illetékes hatóságainak az ideiglenes igazolás tartalmát, nevezetesen a jövedéki termékek mennyiségét, a rendeltetési hely szerinti tagállamban található címzett azonosító adatait és az engedély érvényességi idejét kell szerepeltetniük a nyilvántartásban.
            
            
               A bejegyzett címzettek esetében a tagállamok illetékes hatóságainak az ideiglenes igazolás tartalmát, nevezetesen a jövedéki termékek mennyiségét, a feladás helye szerinti tagállamban található feladó azonosító adatait és az engedély érvényességi idejét kell szerepeltetniük a nyilvántartásban.
            
            
         
         
            
               
            
               2021/0015 (CNS)
            
            
               Javaslat
            
            
               A TANÁCS RENDELETE
            
            
               a jövedéki adók területén való közigazgatási együttműködésről szóló 389/2012/EU tanácsi rendeletnek az elektronikus nyilvántartások tartalma tekintetében történő módosításáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 113. cikkére,
            
            
               tekintettel az Európai Bizottság javaslatára,
            
            
               a jogalkotási aktus tervezete nemzeti parlamenteknek való megküldését követően,
            
            
               tekintettel az Európai Parlament véleményére
                  3
               ,
            
            
               tekintettel az Európai Gazdasági és Szociális Bizottság véleményére,
            
            
               különleges jogalkotási eljárás keretében,
            
            
               mivel:
            
            
               (1)A 389/2012/EU tanácsi rendelet
                  4
                19. cikke előírja a tagállamok számára, hogy elektronikus nyilvántartást kell vezetniük az adófelfüggesztéssel jövedéki termékeket szállító gazdasági szereplők és raktárak engedélyeiről.
            
            
               (2)Az (EU) 2020/262 tanácsi irányelv
                  5
                kiterjeszti az (EU) 2020/263 európai parlamenti és tanácsi határozat
                  6
                szerinti, jelenleg a jövedéki termékek adófelfüggesztéssel történő szállításának felügyeletére szolgáló számítógépes rendszer használatát a valamely tagállam területén szabad forgalomba bocsátott, majd kereskedelmi célból egy másik tagállam területére szállított jövedéki termékek felügyeletére.
            
            
               (3)Annak biztosítására, hogy a tárolt adatok teljesek, naprakészek és pontosak legyenek és ezáltal lehetővé tegyék a számítógépes rendszer megfelelő működését, módosítani kell a 389/2012/EU rendelet 19. cikkének alkalmazási körét azon információk meghatározása érdekében, amelyeket a tagállamoknak szerepeltetniük kell az elektronikus adatbázis nyilvántartásaiban azon igazolt feladókra és igazolt címzettekre vonatkozóan, amelyek csupán eseti jelleggel szállítanak jövedéki termékeket.
            
            
               (4)Mivel e rendelet célkitűzését – nevezetesen azon információk meghatározását, amelyeket a tagállamoknak a jövedéki termékeket csupán eseti jelleggel szállító igazolt feladókkal és igazolt címzettekkel kapcsolatban szerepeltetniük kell az elektronikus nyilvántartásban – a tagállamok nem tudják kielégítően megvalósítani, míg ugyanez a célkitűzés a számítógépes rendszer harmonizált működésének biztosításából, valamint a csalás elleni küzdelem elősegítéséből kifolyólag az Unió szintjén jobban megvalósítható, az Unió intézkedéseket fogadhat el a szubszidiaritásnak az Európai Unióról szóló szerződés 5. cikkében foglalt elvével összhangban. Az említett cikkben foglalt arányossági elvnek megfelelően ez a rendelet nem lépi túl a célkitűzése eléréséhez szükséges mértéket.
            
            
               (5)Ez a rendelet tiszteletben tartja az alapvető jogokat és az Európai Unió Alapjogi Chartája által elismert elveket, különösen a személyes adatok védelméhez való jogot. Az e rendeletben meghatározott korlátokra tekintettel az ilyen adatok e rendelet keretében történő feldolgozása nem lépi túl a tagállamok jogos költségvetési érdekeinek védelme szempontjából szükséges és arányos mértéket.
            
            
               (6)Az (EU) 2018/1725 európai parlamenti és tanácsi rendelet
                  7
                42. cikkével összhangban konzultációra került sor az európai adatvédelmi biztossal.
            
            
               (7)Annak érdekében, hogy e rendelet alkalmazásának kezdőnapja összhangban legyen az (EU) 2020/262 irányelvben a valamely tagállam területén már szabad forgalomba bocsátott és kereskedelmi célból egy másik tagállam területére szállított jövedéki termékek szállítására vonatkozó eljárás automatizálása tekintetében előírt rendelkezések alkalmazásának kezdőnapjával, és hogy a tagállamoknak kellő idejük legyen felkészülni az e rendeletből eredő változásokra, indokolt úgy rendelkezni, hogy e rendelet 2023. február 13-tól legyen alkalmazandó.
            
         
         
            
               (8)A 389/2012/EU rendeletet ezért ennek megfelelően módosítani kell,
            
            
               ELFOGADTA EZT A RENDELETET:
            
            
               1. cikk
            
            
               A 389/2012/EU rendelet 19. cikkének (2) bekezdése az alábbi pontokkal egészül ki: 
            
            
               „l)
                     az (EU) 2020/262 irányelv 35. cikkének (8) bekezdésében említett, jövedéki termékeket csupán eseti jelleggel szállító igazolt feladók esetében a jövedéki termékek mennyisége, a rendeltetési hely szerinti tagállamban található címzett azonosító adatai és az ideiglenes igazolás érvényességi ideje;
            
            
            
               m)
                     az (EU) 2020/262 irányelv 35. cikkének (8) bekezdésében említett, jövedéki termékeket csupán eseti jelleggel szállító igazolt címzettek esetében a jövedéki termékek mennyisége, a feladás helye szerinti tagállamban található feladó azonosító adatai és az ideiglenes igazolás érvényességi ideje.”
            
            
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ezt a rendeletet 2023. február 13-tól kell alkalmazni.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 121., 2012.5.8., 1. o.
               
               
                  
                     (2)
                  
                        HL L 58., 2020.2.27., 4. o.
               
               
                  
                     (3)
                  
                        HL C , ,  o.
               
               
                  
                     (4)
                  
                        A Tanács 389/2012/EU rendelete (2012. május 2.) a jövedéki adók területén való közigazgatási együttműködésről és a 2073/2004/EK rendelet hatályon kívül helyezéséről (HL L 121., 2012.5.8., 1. o.).
               
               
                  
                     (5)
                  
                        A Tanács (EU) 2020/262 irányelve (2019. december 19.) a jövedéki adóra vonatkozó általános rendelkezések megállapításáról (HL L 58., 2020.2.27., 4. o.).
               
               
                  
                     (6)
                  
                        Az Európai Parlament és a Tanács (EU) 2020/263 határozata (2020. január 15.) a jövedéki termékek szállításának és felügyeletének számítógépesítéséről (HL L 58., 2020.2.27., 43. o.).
               
               
                  
                     (7)
                  
                        Az Európai Parlament és a Tanács (EU) 2018/1725 rendelete (2018. október 23.) (HL L 295., 2018.11.21., 39. o.).